Okresná prokuratúra Martin 
Vajanského nám. 1, 036 80 Martin 1 	

Sp. zn. : 1 Pv 136/15/5506	Martin, 22.7.2015
EEČ : 2-40-147-2015

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Martin
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako matka mal. syna XXXXX, nar. XXXXX, ku ktorému má vyživovaciu povinnosť vyplývajúcu zo Zákona o rodine a určenú rozsudkom Okresného súdu Martin pod č.k.: 19P/167/2014-53 z 26.09.2014, právoplatným 07.11.2014 a vykonateľným 21.11.2014 tak, že je povinná prispievať na výživu syna XXXXX sumou vo výške 30 % zo sumy životného minima na nezaopatrené neplnoleté dieťa alebo nezaopatrené dieťa podľa osobitného zákona, mesačne vždy do každého 20-teho dňa v mesiaci vopred k rukám XXXXX, túto vyživovaciu povinnosť si riadne a pravidelne neplní od mesiaca september 2014 až doteraz, čím takto na bežnom výživnom vznikol dlh vo výške najmenej 106,17 €, pričom obvinená nie je evidovaná v evidencii uchádzačov o zamestnanie, nie je  poberateľ dávok a príspevkov v hmotnej núdzi, je však evidovaná ako poberateľ štátnych sociálnych dávok - prídavku na dieťa od mesiaca apríl 2014 a je riadne zamestnaná od 01.07.2008 v spoločnosti XXXXX, s.r.o., kde dosahuje priemerný mesačný zárobok vo výške 713,19 €,  

lebo zanikla trestnosť činu

Odôvodnenie:
Poverený príslušník PZ, Obvodného oddelenia PZ Vrútky uznesením zo dňa 04.03.2015 pod ČVS:ORP-201/VR-MT-2015 podľa § 199 ods.1 Trestného poriadku začal trestné stíhanie a následne uznesením z 25.03.2015 podľa § 206 ods.1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 1 Trestného zákona, ktorého sa mala obvinený dopustiť na tom skutkovom základe, ako je uvedené vo výrokovej časti tohto uznesenia.

Po vykonaní všetkých potrebných úkonov za účelom objasnenia skutkového stavu veci, poverený príslušník PZ v rámci prípravného konania predložil spisový materiál dňa 07.07.2015 na Okresnú prokuratúru v Martine s návrhom na konečné rozhodnutie veci. 

Obvinená XXXXX vo svojej výpovedi z 07.05.2015 uviedla, že si je vedomá svojej vyživovacej povinnosti, avšak aj napriek riadnemu zamestnaniu mala finančné problémy a z toho dôvodu výživné neplatila. Svoju povinnosť sa bude snažiť splniť čo najskôr. 

Svedkyňa XXXXX, splnomocnená zamestnankyňa reedukačného centra vo svojej výpovedi z 15.06.2015 sa vyjadrila evidencii dlžného výživného zo strany obvinenej, ktorá bola za obdobie od septembra 2014 do času výsluchu vo výške 106,17 €. Uviedla, že matka je so synom v kontakte. 

Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.

Podľa § 86 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Dňa 14.07.2015 sa osobne dostavila na tunajšiu prokuratúru obv. XXXXX, ktorá predložila potvrdenia o zaplatení dlžného výživného, v celkovej výške 110 €, a to konkrétne poštový poukaz na sumu 55 € z 15.06.2015 a poštový poukaz na sumu 55 € z 13.07.2015, obe adresované Reedukačnému centru Hlohovec.  

Následne bolo v XXXXX preverené a tiež potvrdené, že evidujú uvedené platby výživného v celkovej sume 110 € od obvinenej XXXXX.  
 
V uvedenej trestnej veci je preto nutné konštatovať, že obvinená si svoju povinnosť splnila dodatočne, keď uhradila zameškané výživné v plnej sume, čo bolo potvrdené aj reedukačným centrom, ako adresátom vyživovacej povinnosti zo strany obvinenej, naviac nie je možné konštatovať, že by toto konanie malo trvalo nepriaznivé následky na osobu maloletého, keďže tento bol v kontrolovanom zariadení, čím v konečnom dôsledku došlo k zániku trestnosti prečinu zanedbania povinnej výživy podľa § 207 ods. 1 Trestného zákona z dôvodu účinnej ľútosti podľa § 86 písm. a) Trestného zákona.

Podľa § 215 ods. 1 písm. g) Trestného poriadku prokurátor zastaví trestné stíhanie, ak zanikla trestnosť činu.

S poukazom na vyššie uvedené a zistenú skutočnosť, že u mal. XXXXX, nar. XXXXX, nedošlo k trvalo nepriaznivým následkom v dôsledku neplnenia si vyživovacej povinnosti obvinenou a obvinená si dodatočne splnila svoju vyživovaciu povinnosť, bolo potrebné rozhodnúť tak, ako je to uvedené vo výrokovej časti tohto uznesenia, teda trestné stíhanie zastaviť, keďže jeho trestnosť dodatočne zanikla.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Marián Ťažiar
prokurátor